ไฟแนนซ์ทูเดย์
...วาระการประชุมลับของ ครม.เรื่องค่าเงินบาท เมื่อวานนี้ มีคนกระซิบบอกว่า มีการคุยเรื่องการลดดอกเบี้ย และการเพิกเฉยของแบงก์ชาติ ที่ไม่ตอบสนองการเมืองในเรื่องนี้
1 พ.ค. 2556

...วาระการประชุมลับของ ครม.เรื่องค่าเงินบาท เมื่อวานนี้ มีคนกระซิบบอกว่า มีการคุยเรื่องการลดดอกเบี้ย และการเพิกเฉยของแบงก์ชาติ ที่ไม่ตอบสนองการเมืองในเรื่องนี้
จู่ๆ ก็มีคนโพล่งถามขึ้นมาว่า แล้วอย่างนี้จะทำอย่างไร คำตอบที่ได้มี 2 ทางเลือก คือ ให้บอร์ดแบงก์ชาติปลดผู้ว่าการแบงก์ชาติ หรือเสนอคณะรัฐมนตรีให้พิจารณาให้พ้นตำแหน่ง
และก็มีคนถามขึ้นมาว่า แล้วใครจะเสนอล่ะ เท่านั้นก็มีแต่ความเงียบ จบข่าว เอิ๊ก เอิ๊ก
...อาการกลืนไม่เข้าคายไม่ออกของแบงก์ชาติ ที่โดนการเมืองสั่งให้ลดดอกเบี้ย กับการยืนบนหลักการไม่สามารถตอบสนองในเวลาอันรวดเร็วได้ ก็น่าเห็นใจ ดร.ประสาร ไตรรัตน์วรกุล ถ้าจะถูกปลดด้วยข้อหาไม่ตอบสนองการเมือง แทนข้อหาสร้างความเสียหายร้ายแรงต่อประเทศชาติ ขอแสดงความเสียใจต่อประเทศไทย ที่จะต้องเสียคนเก่ง คนดี มือสะอาด ไปอีกคน
...เพื่อการทำงานที่ลื่นไหล ทนุศักดิ์ เล็กอุทัย รมช.คลัง เวลาจะเสนอเรื่องเข้าที่ประชุมคณะรัฐมนตรีไม่ว่าจะเรื่องเล็กเรื่องใหญ่ ต้องส่งเรื่องให้ ทั่นพันศักดิ์ วิญญรัตน์ ที่ปรึกษานายกฯ ดูก่อน 1 รอบ
...ทุกครั้งที่มีการรายงานการนำเข้าสินค้าฟุ่มเฟือยเพิ่มขึ้นมาก และยอดขายหรูคันละ 10 กว่าล้าน ในงานเอ็กซ์โปต่างๆ สูงปรี๊ด จะมีการตั้งคำถามว่า “ใครว่าคนไทยจน” ยืนยันว่า คนรวยมีแค่หยิบมือเดียว คนกลุ่มนี้มีกำลังซื้อสูง มีเงินฝากรวมกันเกือบ 70% ของเงินฝากรวมในประเทศไทย
และคนกลุ่มนี้ก็จะเจอภาวะเงินเฟ้อในอัตราเดียวกับที่คนจนและมนุษย์เงินเดือนเจอนั่นเอง การกระจายรายได้อย่างเป็นธรรมเป็นเรื่องที่รัฐบาลควรจะสร้างควรจะรีบทำสร้างรถไฟความเร็วสูงแล้วจะทำให้เกิดความเท่าเทียมกันหรือไม่ อันนี้ฝากรัฐบาลไปคิดเนื่องในโอกาสวันแรงงานแห่งชาติ
...ธนาคารสแตนดาร์ดชาร์เตอร์ด (ไทย) ตั้งณิชาภัทร อาร์ค เข้ารับตำแหน่งรองกรรมการผู้จัดการใหญ่ สายงานบริหารเงินและตลาดทุน มีผลตั้งแต่วันที่ 1 พ.ค.นี้